תוכנית ארז

תוכנית ארז היא תוכנית בצה"ל האורכת 6 שנים ו-8 חודשים, ומטרתה היא גיוס מלש"בים המיועדים מראש לשרת בשני תפקידי מ"מ ושני תפקידי מ"פ בתפקידי לוחמה בזרוע היבשה.

איתור המועמדים וההכשרה 
האיתור לתוכנית מתבצע על ידי יחידת מיטב.

בשלב הראשוני עוברים המלש"בים את יום המא"ה לגברים. לאחר מכן המועמדים נדרשים לעמוד בסדרות מיונים ייעודיות, בנוסף ליום סיירות, שבודקות את התאמתם למסלול.

מתגייסי התוכנית יחלו בשירות קדם צבאי שאורכו כחודשיים וחצי בו הם עוברים הכנה בסיסית לתוכנית, הכוללת פסיכומטרי, גיבוש קבוצתי, אימונים פיזיים, מבואות אקדמיים והכשרות נוספות. לאחריו הם מתגייסים אל שלב ההכשרה, הנמשך כשלוש שנים.

המסלול מורכב מהכשרת יסוד שאורכה כשנה, הכוללת טירונות לחימה בבא"ח גולני, והכשרות בבית הספר לקומנדו - שם הלוחמים עוברים קורסי צניחה, לוחמה בטרור והכשרות מבצעיות. אחרי הכשרת היסוד ממשיכים להכשרה המתקדמת, האורכת 16 חודשים, שעיקרה הוא שיתופי פעולה עם יחידות עילית וצבאות זרים, החלפות סטודנטים, ופעילויות מבצעיות.

ההכשרה המתקדמת כוללת גם לימודי תואר ראשון, המורכב מחוג לימודי חובה בתחומי צבא וביטחון, ניהול, יזמות וטכנולוגיה, וחוג לבחירה מתוך מספר אפשרויות. עד סוף ההכשרה, עוברים הלוחמים התנסויות וחשיפה לכלל מערך היבשה - שריון, הנדסה, תותחנים, אוויר, איסוף, מודיעין ועוד.

לאחר מכן ממשיכים הלוחמים לשמונה חודשי קק"ץ. התפקיד הראשון לאחר הקק"ץ הוא מ"מ בהכשרה ולאחר מכן תפקיד מ"מ מבצעי. בתום ההכשרה, הקצינים משרתים בשירות קבע של ארבע שנים בתפקידי מ"מ ובשני תפקידי מ"פ בגדודים השונים.

עם סיום ההכשרה בבה"ד 1, הקצינים החדשים מוגדרים כאקדמאים ויזכו לדרגות סגן, ולשכר אקדמאי מהיום הראשון בקבע.

בוגרי תוכנית 'ארז' שירצו להתקדם בצה"ל מעבר לתפקיד מ"פ, ייכנסו לתוכנית סלולה כך שיוכלו להתקדם לתפקידי מג"ד ומח"ט.

היסטוריה 
המחזור הראשון נפתח בספטמבר 2023 כאשר התגייסו לתוכנית 71 מלש"בים.

שם התוכנית 
התוכנית קרויה על שמו של תא"ל ארז גרשטיין, מח"ט גולני ומפקד יחידת הקישור ללבנון בזמן הלחימה ברצועת הביטחון, שנפל בשנת 1999 בפעילות מבצעית בלבנון.

קישורים חיצוניים 
 תכנית "ארז", באתר מתגייסים, יחידת מיטב

הערות שוליים 

מסלולי הכשרה בצה"ל
זרוע היבשה